Man aangekeer ná sersant se skietdood | Netwerk24
Deur Maygene de Wee 15 April 2021 11:54
Sers. Malose Libelo (38) is Sondag om 01:40 in Vrygrond naby Muizenberg doodgeskiet. Hy is met vier kopwonde in Disastraat gekry.
Zinzi Hani, Wes-Kaapse woordvoerder van die Valke, het Donderdag gesê 'n ondersoekspan bestaande uit lede van die eenheid teen geweldsmisdaad en die nasionale intervensie-eenheid het inligting oor die voorval opgevolg.
In hul ondersoek het hulle op Libelo se gesteelde dienspistool afgekom. Die 30-jarige man is daarna in hegtenis geneem.
Libelo is die tweede polisielid wat die afgelope drie weke in Kaapstad vermoor is.
Konst. Khangelani Magqabini (40) is op 19 Maart in Delft vermoedelik ná 'n onderonsie met 'n motoris voor sy huis doodgeskiet.
Craig Amon het hom op 21 Maart aan die polisie oorgegee en het reeds op aanklag van moord in die hof verskyn.
Magqabini, van die Mowbray-polisiekantoor, was nie aan diens toe hy doodgeskiet is nie.
Hy en 'n vriend het in Delft-Suid gery toe hy glo in die rusie betrokke geraak het omdat 'n motoris onverskillig gery het.
Hulle is ná die voorval na sy huis in Delft, maar het nie besef hulle word agtervolg nie. Die vriend het in die motor gewag en toe Magqabini uitkom, is hy geskiet.
Hy is drie keer getref en is geneem na die Melomed-hospitaal in Mitchells Plain, waar hy later dood is.